
Saistošo noteikumu paskaidrojuma raksts

[1] Pašvaldību likuma 46. panta pirmajā daļā ir paredzēts pienākums pašvaldībām, izstrādājot saistošo noteikumu projektus, tiem pievienot izvērstāku paskaidrojuma rakstu. Paskaidrojuma rakstā turpmāk būs jānorāda: projekta mērķi un nepieciešamības pamatojumu; projekta fiskālo ietekmi uz pašvaldības budžetu; projekta sociālo ietekmi, ietekmi uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekmi uz konkurenci; ietekmi uz administratīvajām procedūrām un to izmaksām; ietekmi uz pašvaldības funkcijām un cilvēkresursiem; projekta izpildes nodrošināšanu; prasību un izmaksu samērīgumu pret ieguvumiem, ko sniedz mērķa sasniegšana; izstrādes gaitā veiktās konsultācijas ar privātpersonām un institūcijām. Kā iepriekš, izstrādājot saistošo noteikumu projektu par pašvaldības nodevām, paskaidrojuma rakstā neiekļauj informāciju par plānoto projekta ietekmi uz pašvaldības budžetu.
Vides aizsardzības un reģionālās attīstības ministrija ir izstrādājusi pašvaldības saistošo noteikumu paskaidrojuma raksta paraugu, kas pašvaldībām var palīdzēt sagatavot saistošo noteikumu paskaidrojumu rakstus (pielikumā).
[bookmark: _Hlk119061565]Paskaidrojuma rakstu neizstrādā saistošo noteikumu projektam par pašvaldības budžeta apstiprināšanu, kā arī saistošo noteikumu projektam, ar kuru tiek apstiprināts vietējās pašvaldības teritorijas plānojums, tā kā saistošajiem noteikumiem ir speciālajos likumos noteikta atšķirīga izstrādes kārtība. Šos saistošo noteikumu projektus publicē pašvaldības oficiālajā tīmekļvietnē ne vēlāk kā trīs darbdienas pirms domes kārtējās sēdes vai ne vēlāk kā trīs stundas pirms domes ārkārtas sēdes.
[2] Kā būtisks jaunums, kas attiecas uz pašvaldības saistošo noteikumu izstrādi, ir Pašvaldību likuma 46. panta pirmās daļas 8. punktā un trešajā daļā noteiktā prasība noskaidrot un paskaidrojuma rakstā atspoguļot sabiedrības viedokli par saistošo noteikumu projektu. Proti, paskaidrojuma rakstā ir jānorāda saistošo noteikumu izstrādes gaitā veiktās konsultācijas ar privātpersonām un institūcijām, kā arī apkopotus sabiedrības viedokļus, kas saņemti par saistošo noteikumu projektu pēc saistošo noteikumu projekta un tam pievienotā paskaidrojuma raksta publicēšanas pašvaldības oficiālajā tīmekļvietnē. Tas nozīmē, ka sabiedrības viedoklis tiek noskaidrots gan saistošo noteikumu izstrādes procesā, gan pēc šī projekta un paskaidrojuma raksta publicēšanas pašvaldības oficiālajā tīmekļvietnē sabiedrības viedokļa noskaidrošanai. Tātad pēc būtības var izdalīt divus sabiedrības iesaistes posmus saistošo noteikumu izstrādes stadijā: 1) saistošo noteikumu projekta sākotnējā izstrāde; 2) saistošo noteikumu projekta pārskatīšana pēc sabiedrības viedokļa noskaidrošanas (pēc saistošo noteikumu projekta un paskaidrojuma raksta publicēšanas pašvaldības oficiālajā tīmekļvietnē sabiedrības viedokļa noskaidrošanai).
Saskaņā ar Pašvaldību likuma 49. panta pirmās daļas 6. punktu kārtība, kādā pašvaldība sadarbojas ar pilsoniskās sabiedrības organizācijām (biedrībām un nodibinājumiem) un nodrošina sabiedrības iesaisti pašvaldības darbā, ir nosakāma pašvaldības nolikumā. Tas attiektos uz veidu, kādā sabiedrība tiek iesaistīta saistošo noteikumu projekta izstrādes posmā – kā attiecīgās saistošo noteikumu mērķgrupas tiek informētas un iesaistītas saistošo noteikumu tapšanā.
Jāņem vērā, ka atsevišķi likumi vai Ministru kabineta noteikumi paredz pienākumu pašvaldībai saistošo noteikumu izstrādes gaitā saņemt konkrētu institūciju viedokli par saistošajiem noteikumiem, piemēram, Komercdarbības atbalsta kontroles likuma 10. pants (Finanšu ministrijas atzinums), Ministru kabineta 2015. gada 22. decembra noteikumu Nr. 799 “Licencētās makšķerēšanas, vēžošanas un zemūdens medību kārtība” 10. punkts (Zemkopības ministrijas, valsts zinātniskā institūta "Pārtikas drošības, dzīvnieku veselības un vides zinātniskais institūts "BIOR"", Valsts vides dienesta, Dabas aizsardzības pārvaldes, pašvaldības saskaņojums). Līdz ar to arī šo informāciju ir nepieciešams norādīt saistošo noteikumu paskaidrojuma rakstā, lai gūtu pārliecību, ka pašvaldība saistošo noteikumu izstrādes gaitā ir ievērojusi ārējo normatīvo aktu prasības.
Pašvaldību likuma 46. panta trešajā daļā precizētas prasības saistošo noteikumu projekta un tā paskaidrojuma raksta ievietošanai pašvaldības oficiālajā tīmekļvietnē sabiedrības viedokļa noskaidrošanai. Ievietošanas kārtību pašvaldība joprojām noteiks pašvaldības nolikumā, taču atšķirībā no esošā regulējuma termiņš šādai publikācijai ir noteikts ne mazāks par divām nedēļām, tādējādi ļaujot sabiedrības pārstāvjiem pilnvērtīgi iepazīties ar saistošo noteikumu projektu un izteikt par to viedokli. Vienlaikus uzsverams, ka minēto dokumentu ievietošana tīmekļvietnē savu mērķi sasniedz tikai kopsakarā ar pašvaldības aktīvu rīcību, pēc iespējas efektīvāk informējot sabiedrību par plānotajām iniciatīvām, kā arī mērķtiecīgas iesaistīto pušu apzināšanas un to viedokļa noskaidrošanas. Šī izpratne izriet arī no Valsts pārvaldes iekārtas likuma 10. panta septītajā daļā nostiprinātā valsts pārvaldes pienākuma informēt sabiedrību par savu darbību. Tas attiecas it īpaši uz to sabiedrības daļu un tām privātpersonām, kuru tiesības vai tiesiskās intereses īstenotā vai plānotā darbība skar vai var skart.
Pašvaldību likumā ietvertā saistošo noteikumu projekta un tā paskaidrojuma raksta publicēšana sabiedrības viedokļa noskaidrošanai salāgota ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” (turpmāk – MK noteikumi Nr. 970). Šo noteikumu mērķis ir sekmēt efektīvu, atklātu, ietverošu, savlaicīgu un atbildīgu sabiedrības līdzdalību attīstības plānošanas procesā, tādējādi paaugstinot plānošanas procesa kvalitāti un plānošanas rezultātu atbilstību sabiedrības vajadzībām un interesēm. Atbilstoši MK noteikumu Nr. 970 3. punktam sabiedrības līdzdalību īsteno formālās (piemēram, biedrības, nodibinājumi, arodbiedrības, darba devēju organizācijas, reliģiskās organizācijas) un neformālās (nereģistrētas iniciatīvu grupas, interešu apvienības) sabiedrības grupas, kā arī atsevišķas fiziskas personas (turpmāk – sabiedrības pārstāvji).
MK noteikumu Nr. 970 5. punktā ir noteikts, ka institūcija piemēro sabiedrības līdzdalības kārtību arī to tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Sabiedrības līdzdalība tiesību aktu projektu izstrādē tiek organizēta saskaņā ar šo noteikumu II nodaļā noteiktajiem attīstības plānošanas procesa posmiem un veidiem un III nodaļā noteiktajiem principiem. 
Jaunā tiesiskā regulējuma mērķis ir sabiedrības viedokļa savlaicīga noskaidrošana un lielāka sabiedrības iesaiste pašvaldības darbā atbilstoši iedzīvotāju interesēm.



Saistošo noteikumu paskaidrojuma raksta paraugs
	Paskaidrojuma raksta sadaļas
	Norādāmā informācija

	1. Mērķis un nepieciešamības pamatojums
	1.1. saistošo noteikumu izdošanas mērķis (ko vēlas sasniegt ar saistošajiem noteikumiem);
1.2.  problēmas raksturojums, kuras risināšanai nepieciešami saistošie noteikumi;
1.3. pastāvošais tiesiskais regulējums un tā būtības skaidrojums, kā arī pastāvošā tiesiskā regulējuma nepilnību raksturojums. Ja attiecībā uz norādīto problēmu nepastāv tiesiskais regulējums, tad skaidro, kādas sekas rada tiesiskā regulējuma neesamība;
1.4. iespējamo alternatīvu, kas neparedz tiesiskā regulējuma izstrādi, raksturojums, ieviešanas trūkumi un priekšrocības.

	2. Fiskālā ietekme uz pašvaldības budžetu
	2.1. saistošo noteikumu īstenošanas fiskālās ietekmes prognoze uz pašvaldības budžetu (samazina vai palielina ieņēmumu daļu; samazina vai palielina izdevumu daļu; ietekmē gan ieņēmumu daļu, gan izdevumu daļu), iekļaujot attiecīgus aprēķinus;
2.2.  informācija par nepieciešamību veidot jaunas institūcijas, darba vietas, paplašināt esošo institūciju kompetenci, lai nodrošinātu saistošo noteikumu izpildi.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	3.1. sociālā ietekme - ietekme uz cilvēku dzīvesveidu, kultūru, sabiedrību, politiskajām sistēmām, labsajūtu, kā arī ietekme uz sociālās atstumtības riskam pakļautajām sabiedrības grupām (tostarp uz personu ar invaliditāti vienlīdzīgām iespējām un tiesībām, uz dzimumu līdztiesību);
3.2. ietekme uz vidi - ar saistošo noteikumu projekta īstenošanu izraisītas tiešas vai netiešas pārmaiņas vidē, kuras ietekmē vai var ietekmēt cilvēku, viņa veselību un drošību, kā arī bioloģisko daudzveidību, augsni, zemes dzīles, ūdeni, gaisu, klimatu, ainavu, materiālās vērtības, kultūras un dabas mantojumu, iespējamā pakļautība avāriju vai katastrofu riskiem un visu minēto jomu mijiedarbība;
3.3. ietekme uz iedzīvotāju veselību, iekļaujot informāciju par to, vai saistošie noteikumi:
a) ietekmēs (saglabās, uzlabos un atjaunos) vai neietekmēs cilvēku veselību;
b) nodrošinās vienlīdzīgas tiesības un iespējas veselības jomā;
c) radīs jaunas tiesības un uzliks jaunus pienākumus veselības jomā;
3.4. ietekme uz uzņēmējdarbības vidi pašvaldības teritorijā – vai ar saistošajiem noteikumiem tiks veicinātas uzņēmējdarbības aktivitātes, jaunu uzņēmumu veidošanās un esošo uzņēmumu attīstība un izaugsme, kā arī paaugstināta to konkurētspēja; kuri uzņēmēji ir saistošo noteikumu tiesiskā regulējuma mērķgrupa un vai tiesiskais regulējums radīs mērķgrupai jaunas tiesības, uzliks jaunus pienākumus vai nodrošinās vienlīdzīgas tiesības un iespējas, veicinās tiesību realizēšanu, uzlabos pakalpojumu pieejamību u.c.;
3.5. ja projektam ir ietekme uz konkurenci, iekļaujams aktuālas situācijas apraksts, prognozes tirgū un atbilstība brīvai un godīgai konkurencei.

	4. Ietekme uz administratīvajām procedūrām un to izmaksām
	4.1. institūcija, kurā privātpersona var vērsties saistošo noteikumu piemērošanā;
4.2. ja saistošo noteikumu projekts skar administratīvās procedūras, apraksta galvenos procedūras posmus un privātpersonām veicamās darbības, kā arī sniedz informāciju par to, kā piedāvātais regulējums maina līdzšinējo kārtību;
4.3. paredzētās administratīvo procedūru izmaksas:
1) saimnieciskās darbības veicējiem, 
2) fiziskajām personām,
3) nevalstiskā sektora organizācijām, 
4) budžeta finansētām institūcijām.

	5. Ietekme uz pašvaldības funkcijām un cilvēkresursiem
	5.1.  pašvaldību funkcijas, kuru izpildei tiek izstrādāti šie saistošie noteikumi;
5.2. pašvaldības cilvēkresursi, kas tiks iesaistīti saistošo noteikumu īstenošanā (tostarp, vai tiks uzlikti jauni pienākumi vai uzdevumi esošajiem darbiniekiem, veidotas jaunas darba vietas utml.).

	6. Informācija par izpildes nodrošināšanu
	6.1. saistošo noteikumu izpildē iesaistītās institūcijas;
6.2. izpildes nodrošināšanai nepieciešamie resursi un to pamatotība.

	7. Prasību un izmaksu samērīgums pret ieguvumiem, ko sniedz mērķa sasniegšana
	7.1. vai saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai;
7.2. samērīguma tests:
1) vai pašvaldības izraudzītie līdzekļi ir piemēroti leģitīmā mērķa sasniegšanai;
2) vai nav saudzējošāku līdzekļu leģitīmā mērķa sasniegšanai;
3) vai pašvaldības rīcība ir atbilstoša.

	8. Izstrādes gaitā veiktās konsultācijas ar privātpersonām un institūcijām
	8.1. sabiedrības pārstāvji (tostarp biedrības, apvienības utml.), ar kuriem notikušas konsultācijas saistošo noteikumu izstrādes procesā;
8.2. izmantotais sabiedrības līdzdalības veids (lai atspoguļotu, kā pašvaldības ir centusies sasniegt mērķgrupu, kā arī noskaidrot pēc iespējas plašākas sabiedrības viedokli);
8.3. sabiedrības pārstāvju izteiktie būtiskākie priekšlikumi vai iebildumi;
8.4.  par saistošo noteikumu projektu saņemtie viedokļi, to apkopojums un izvērtējums (vērā ņemtie viedokļi, vērā neņemtie viedokļi, pamatojums);
8.5. no institūcijām saņemtie viedokļi un atzinumi, to apkopojums un izvērtējums (vērā ņemtie viedokļi, vērā neņemtie viedokļi, pamatojums) gan tādi, kas saņemti, pamatojoties uz normatīvajos aktos noteiktu pienākumu, gan lūgti pēc pašvaldības iniciatīvas, gan sniegti pēc institūcijas iniciatīvas;
8.6.  informācija par cita veida saziņu un konsultācijām, ja tādas bijušas.






